Vlinders vlieg hoog - People - Windhoek Express
Monday, June 01st, 2020 00:05:33
Een aand het 'n man sy vrou aangemoedig om 'n baba-­uitrusting te maak - 'n tutu later en die gogga het gebyt.
18 August 2019 | People
"Dit het net een uitrusting gekos en ek was verlief." Carla Gloeditsch, eienaar
Carla se grootste inspirasie is haar kinders.
Carla Gloeditsch. Foto's verskaf
Een van die talle oulike uitrustings wat Carla gemaak het.
Carla se eggenoot Bennie, het haar geïnspireer om die besigheid te begin.
Oulike babaklere het 'n manier om enige mamma-hart te laat smelt en ander broeis te laat.
Juis daarom het 'n mamma besluit om self kinderuitrustings te begin maak.
Volgens Carla Gloeditsch was sy en haar man in die Kaap saam met hul twee dogters met vakansie. "Shyanne, die jongste, se eerste verjaardag was om die draai. Pappa wou 'n blommepartytjie vir sy Blom reël en dit het natuurlik 'n spesiale uitrusting nodig gehad," vertel sy.
Hulle het iemand gekry om die uitrustings te maak en haar man, Bennie, het dadelik gesê dat Carla in staat is om hierdie soort uitrustings self te maak. "Ons het die volgende dag sommer alles gaan koop wat nodig was, en hy het my aangemoedig om dit as 'n stokperdjie te begin," sê sy met 'n glimlag. "Dit het net een uitrusting gekos en ek was verlief."
Só is Butterfly Kisses in 2016 gebore.
Hoewel dit as 'n stokperdjie begin het, het Carla dit 'n voltydse besigheid gemaak nadat Bennie in Januarie 2017 in 'n motorongeluk oorlede is. "Skielik was ek 'n alleenouer met twee dogters," vertel sy hartseer. Ten spyte van hoe moeilik daardie tyd in haar lewe was, het die besigheid maand tot maand net aanhou groei.
Sy maak lankal meer net tutu's nie. Kliënte kan kies en keur tussen verjaardagpakkies vir seuns en meisies, uitrustings vir fotosessies en bykoms­tighede vir kinders en grootmense. Sy maak ook dekoritems. Carla kry ook baie navrae oor klere vir volwassenes, maar omdat sy op die oomblik alleen werk, het sy nie tyd daarvoor nie. "Ek is mal daaroor om hierdie baba-uitrustings te maak en wil eer­der daarop fokus."
Sy kry die meeste van haar idees op die internet, maar kliënte kom ook met tye met hul eie. "Ek neem ook soms 'n basiese patroon en verander net die detail, veral met dooprokkies. Ek hou daarvan dat elkeen uniek is. Baie keer sal ek meer as een idee vat en dit dan kombineer," sê sy.
Carla het nog altyd daarvan gehou om met haar hande te werk en op die plaas het sy begin om bykomstighede te maak. "Toe ons Okahandja toe getrek het, het ek baie besig geraak met die bykomstighede en was dit vinnig in groot aanvraag."
Sy put inspirasie uit haar familie. "My gesin is die mense wat my elke dag van my lewe positief hou en wat altyd daar is vir my."
Sy onthou hoe Bennie altyd eerste kommentaar op haar sosialemedia-inskrywings gelewer het as sy 'n kliënt se bestelling voltooi het. "Hy het my elke dag aangemoedig om nooit hierdie passie te verloor nie. Hy het altyd gesê ek is so goed daarmee."
Dae wanneer sy voel sy kan nie meer aangaan nie of alles raak net te veel, dan hou sy vas aan daardie woorde. "Dit bring vertroosting. Hy het my nie net aangemoedig om dit te begin nie, hy bly steeds my motivering om daarmee vol te hou," vertel sy.
"Die gedagte dat ek kindertjies se hartjies bly maak met die uitrustings motiveer my ook baie elke keer as die mamma die terugvoering gee oor hoe bly hul kleintjie daaroor was," sê sy opgewonde.
Sy geniet dit die meeste wanneer sy 'n groot uitdaging in die gesig staar en dit laat aande kos om dit te voltooi, en die eindproduk is presies wat die ouers wou gehad het. "My meisiekinders sê altyd vir my ek moet ophou twyfel in myself en my werk, want ek weet ek kan."
Carla sukkel by tye om die regte materiaal vir spesifieke uitrustings in die hande te kry en sy wil nie kliënte teleurstel nie. "As 'n entrepreneur is dit soms moeilik om almal tevrede te stel, maar ek druk myself om ge­reeld iets nuuts te leer en dit vir myself makliker te maak."
Sy werk op die oomblik nog alleen, maar het planne om binnekort uit te brei en gaan beslis naaldwerksters moet aanstel. "Ek gaan baie meer goed inbring by die besigheid wat my aandag gaan verg," vertel sy.
Vir bestellings en om te sien wat sy alles maak, besoek Butterfly Kisses se Facebook-blad.
1 month - 01 April 2020 | People
8 months ago - 03 September 2019 | People
Windhoek • [email protected]sons involved in approving the proposed scheme of signing a deal with Chinese firm Huawei Communications should know that they may be acting...